**ELŐTERJESZTÉS**

**Szombathely Megyei Jogú Város Közgyűlésének 2025. február 27-i ülésére**

**Javaslat pályázatokkal kapcsolatos döntések meghozatalára**

1. **Javaslat a HORIZON CITINEST elnevezésű pályázattal kapcsolatos döntés meghozatalára**

Szombathely Megyei Jogú Város Önkormányzata replikációs városnak pályázik a HORIZON-MISS-2024-CIT-01-01 felhívásban. A projekt a CITINEST nevet viseli, a nemzetközi konzorcium pilot városokból, replikációs városokból, tudományos és technológia transzfer intézményekből, valamint civil szervezetekből (NGO) áll. A projekt vezető partnere a görög Draxis Environmental.

A CITINEST projekt célja a városi terek átalakítása olyan multifunkcionális központokká, amelyek támogatják a fenntartható mobilitást, az energiahatékonyságot, a körforgásos gazdasági gyakorlatokat és a természetalapú megoldásokat. A kezdeményezés hozzájárul a városok klímasemlegességének és funkcionalitásának növeléséhez, valamint egy átfogó menedzsment- és támogatási keretrendszer létrehozásához, amely felgyorsítja a városi terek kettős (zöld és digitális) átmenetét. A projekt részeként minden pilot város célja Fejlett Multifunkcionális Városi Központok (Advanced Multifunctional Urban Hubs) létrehozása, amelyek élénk, befogadó és klímasemleges városi környezetet biztosítanak. Ezek a központok innovatív eszközöket és módszereket demonstrálnak, amelyek csökkentik az üvegházhatású gázok kibocsátását és javítják a városi életminőséget. A projekt keretében kidolgozott megoldásokat a helyi közösségek bevonásával, közös tervezési folyamatok során alakítják ki, hogy azok könnyen alkalmazkodóak és skálázhatóak legyenek, valamint biztosítsák az eredmények hatékony átültetését különböző városi környezetekbe.

A projektben a fent említettek értelmében pilot városok, valamint replikációs városok pályázhatnak. Szombathely a projektben replikációs város státuszban kíván részt venni. A replikációs városok feladata, hogy megoszthassák tapasztalataikat a régiójukban végrehajtott klímavédelmi intézkedésekről, valamint azonosítsák a fennálló kihívásokat és hiányosságokat. Emellett visszajelzést adnak a projekt keretében fejlesztett eszközök kialakításához, azok helyi igényekhez való igazítása érdekében, továbbá értékelik a megoldások replikálhatóságát és alkalmazhatóságát. A replikációs partnerek részt vesznek közös tervezési műhelymunkákban és lakossági bevonási folyamatokban, amelyek biztosítják a megoldások inkluzivitását és sokszínű városi szükségletekhez való igazítását.

A projekt során a replikációs partner feladata, hogy a replikációs terv alapján tesztelje a fejlesztett eszközök egy részét saját térségében, elősegítve azok helyi ökoszisztémába való bevezetését. A tesztelés során gyűjtött tapasztalatok visszacsatolásával biztosítható a projekt eredményeinek szélesebb körű alkalmazhatósága és elterjeszthetősége.

Szombathely Megyei Jogú Város Önkormányzatának költségvetése kb. 100 000 EUR, a támogatási intenzitás 100%, a projekt tervezett időtartama 4 év.

A benyújtási határidő 2025. február 11. napja volt, elbírálás 2025. nyarára várható.

1. **Javaslat a HORIZON GreenCity Twins elnevezésű pályázattal kapcsolatos döntés meghozatalára**

Szombathely Megyei Jogú Város Önkormányzata pályázik a HORIZON-MISS-2024-CIT-01-02 felhívásra. A projekt a GreenCity Twins nevet viseli. A projektben 16 nemzetközi partner vesz részt, a projekt teljes költségvetése 5 000 000 EUR. A projekt vezető partnere a Máltai Egyetem.

A GreenCity Twins projekt a Horizon Europe Zero-Pollution Cities Initiative részeként az urbanizáció okozta szennyezés csökkentésére törekszik a digitális iker technológia alkalmazásával. A projekt célja, hogy egy integrált adatplatform segítségével összekapcsolja a városi mobilitási, zöld infrastruktúra és közegészségügyi rendszereket. A kezdeményezés összhangban van az EU Zero Pollution Action Plan és a Climate-Neutral and Smart Cities Mission célkitűzéseivel, miközben egy skálázható és replikálható keretrendszert biztosít a fenntartható városfejlesztés számára. A GreenCity Twins a digitális iker technológia révén átalakító hatással bír, mivel lehetőséget biztosít a városi szennyezés hatékonyabb ellenőrzésére, a mobilitás optimalizálására és a zöld infrastruktúra menedzsmentjére.

A projekt egyik fő célja a digitális iker modellek fejlesztése és validálása. Ennek keretében egy átfogó digitális iker platform jön létre, amely valós idejű szimulációkat végez a szennyezőforrások és a városi infrastruktúra működéséről. A rendszer validálása érdekében pilot városok és iker városok (“twin cities”) kerülnek bevonásra. Szombathely iker város, azaz twin city státuszban vesz részt a projektben. Az iker városok feladata az aktív részvétel a tudásmegosztásban, a jó gyakorlatok cseréjében, valamint lehetőség szerint a pilot városokban kifejlesztett módszertanok és eszközök tesztelésében. A platform integrálja a mobilitási, környezeti egészségügyi és zöld infrastruktúrával kapcsolatos adatokat, lehetővé téve a döntéshozók számára, hogy valós idejű információk alapján hatékonyabb stratégiákat dolgozzanak ki a szennyezés csökkentésére és a fenntartható várostervezésre. A mesterséges intelligencia, az IoT-alapú adatgyűjtés és az adatelemzés révén támogatott döntéshozatal segíti a városok vezetését a fenntarthatóbb megoldások megvalósításában.

A projekt másik kiemelt területe a lakosság bevonása és a szemléletformálás elősegítése. Ennek érdekében egy interaktív platform jön létre, amely lehetőséget biztosít a szennyezés monitorozására és a fenntartható közlekedési alternatívák népszerűsítésére. Ezen kívül a projekt városi workshopokat és innovációs versenyeket szervez, ahol a különböző érintettek aktívan részt vehetnek a szennyezéscsökkentési megoldások fejlesztésében és tesztelésében.

A GreenCity Twins fontos célja a megoldások skálázhatóságának és replikálhatóságának biztosítása. A projekt során olyan moduláris digitális iker keretrendszereket fejlesztenek ki, amelyek könnyen alkalmazhatók más európai városokban is. Az eredmények és a bevált gyakorlatok széles körű megosztásával elősegíthető a technológia elterjedése és hatékony bevezetése különböző városi környezetekben.

Szombathely Megyei Jogú Város Önkormányzatának költségvetése kb. 287 000 EUR, a támogatási intenzitás 100%, a projekt várható időtartama 3-4 év. Benyújtási határidő február 11. napja volt, elbírálás 2025. nyarára várható.

Kérem a Tisztelt Közgyűlést, hogy az előterjesztést megtárgyalni, a pályázatokon részvételt és a határozati javaslatokat jóváhagyni szíveskedjék!

**Szombathely, 2025. február „ ˮ**

 **/: Dr. Nemény András :/**

**I.**

**HATÁROZATI JAVASLAT**

**.…/2025. (II.27.) Kgy. sz. határozat**

Szombathely Megyei Jogú Város Közgyűlése egyetért azzal, hogy az Önkormányzat a HORIZON-MISS-2024-CIT-01-01 felhívásban, a CITINEST elnevezésű projektben replikációs városként vegyen részt és felhatalmazza a polgármestert nyertes pályázat esetén a Támogatási Szerződés aláírására.

**Felelős:** Dr. Nemény András polgármester

            Dr. Károlyi Ákos jegyző

(A végrehajtás előkészítéséért:

             Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

**II.**

**HATÁROZATI JAVASLAT**

**.…/2025. (II.27.) Kgy. sz. határozat**

Szombathely Megyei Jogú Város Közgyűlése egyetért azzal, hogy az Önkormányzat a HORIZON-MISS-2024-CIT-01-02 felhívásban, a GreenCity Twins elnevezésű projektben iker városként („twin city”) vegyen részt és felhatalmazza a polgármestert nyertes pályázat esetén a Támogatási Szerződés aláírására.

**Felelős:** Dr. Nemény András polgármester

            Dr. Károlyi Ákos jegyző

(A végrehajtás előkészítéséért:

             Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal